CELEX: 32018D0115
Language: bg
Date: 2018-01-24 00:00:00
Title: Решение за изпълнение (ЕС) 2018/115 на Комисията от 24 януари 2018 година за изменение на Решение за изпълнение (ЕС) 2016/413 за определяне на местоположението на наземната инфраструктура на системата, създадена в рамките на програмата „Галилео“, за предвиждане на необходимите мерки за осигуряване на нейното функциониране и за отмяна на Решение за изпълнение 2012/117/ЕС, по отношение на местоположението на центъра за наблюдение на сигурността на „Галилео“ (Текст от значение за ЕИП. )

25.1.2018   
            
            
               BG
            
            
               Официален вестник на Европейския съюз
            
            
               L 20/14
            
         РЕШЕНИЕ ЗА ИЗПЪЛНЕНИЕ (ЕС) 2018/115 НА КОМИСИЯТА
   от 24 януари 2018 година
   за изменение на Решение за изпълнение (ЕС) 2016/413 за определяне на местоположението на наземната инфраструктура на системата, създадена в рамките на програмата „Галилео“, за предвиждане на необходимите мерки за осигуряване на нейното функциониране и за отмяна на Решение за изпълнение 2012/117/ЕС, по отношение на местоположението на центъра за наблюдение на сигурността на „Галилео“
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи и за отмяна на Регламент (ЕО) № 876/2002 на Съвета и на Регламент (ЕО) № 683/2008 на Европейския парламент и на Съвета (1), и по-специално член 12, параграф 3, буква в) от него,
   като има предвид, че:
   
               (1)
            
            
               В приложението към Решение за изпълнение (ЕС) 2016/413 на Комисията (2) се предвижда, че центърът за наблюдение на сигурността на „Галилео“ (GSMC) е разделен на две части и е в процес на изграждане във Франция и Обединеното кралство.
            
         
               (2)
            
            
               На 29 март 2017 г. Обединеното кралство уведоми Европейския съвет за намерението си да се оттегли от Съюза по силата на член 50 от Договора за Европейския съюз. GSMC следва да бъде установен на територията на държава — членка на Съюза, от съображения, свързани със сигурността на Съюза и на неговите държави членки, особено в светлината на правилата за защита на класифицираната информация и ограниченията във връзка с износа на криптографско оборудване и на технологии за публично регулираната услуга PRS.
            
         
               (3)
            
            
               В насоките, приети на 29 април 2017 г. вследствие на уведомлението на Обединеното кралство, Европейският съвет заяви, че въпросът с местоположението на бъдещото седалище на съоръженията на Съюза, намиращи се в Обединеното кралство, трябва бързо да бъде разрешен и че преместването им трябва да бъде улеснено. Следователно е важно да се предвиди незабавното преместване на GSMC, разположен в Обединеното кралство, на територията на друга държава — членка на Съюза.
            
         
               (4)
            
            
               Вследствие на това Комисията започна, по смисъла на член 12 от Регламент (ЕС) № 1285/2013, открита и прозрачна процедура на подбор за определяне на ново местоположение на GSMC, който в момента е разположен в Обединеното кралство. Тази процедура премина през два етапа, като на първо време Комисията изпрати на държавите членки покана за изразяване на интерес, а след това прикани държавите членки кандидатки да представят подробни предложения.
            
         
               (5)
            
            
               В резултат на процедурата по оценяване предложението на Испания бе определено за най-добро с оглед на критериите за оценяване предвид целесъобразността на техническото решение, предложено за предоставяне на съоръженията и услугите, необходими за функционирането на центъра, точността на определянето и управлението на рисковете, по-специално рисковете, свързани с безопасността и изискванията на графика, приемането от страна на Испания на условията на споразумението за установяване, което трябва да бъде сключено с Комисията, и предоставянето на допълнителни права, степента на подробно и прозрачно описание на разходите за изграждане и функциониране на центъра и изгодните финансови условия на предложението за бюджета на Съюза. Поради това следва да се избере предложението на Испания.
            
         
               (6)
            
            
               Центърът трябва да бъде изграден през март 2018 г. с малък брой съоръжения, за да може да бъде в състояние в най-скоро време да изпълнява ролята на помощен център по отношение на основния център, разположен във Франция, като пълното изграждане трябва да приключи през март 2019 г. Във връзка с това с Испания следва да бъде сключено споразумение за установяване.
            
         
               (7)
            
            
               Приложението към Решение за изпълнение (ЕС) 2016/413 следва да бъде съответно изменено.
            
         
               (8)
            
            
               Важно е също текстът на приложението към Решение за изпълнение (ЕС) 2016/413 да бъде изменен, за да се вземе предвид фактът, че изграждането на центъра за наблюдение на сигурността на „Галилео“ във Франция е приключило през 2017 г.
            
         
               (9)
            
            
               Мерките, предвидени в настоящото решение, са в съответствие със становището на комитета, създаден съгласно член 36, параграф 1 от Регламент (ЕС) № 1285/2013,
            
         ПРИЕ НАСТОЯЩОТО РЕШЕНИЕ:
   Член 1
   В приложението към Решение за изпълнение (ЕС) 2016/413 в реда за центъра за наблюдение на сигурността на „Галилео“ (GSMC), в колона „Местоположение и мерки за изграждане с цел осигуряване на функционирането“ изреченията „Разделеният на две части център за сигурност на „Галилео“ е в процес на изграждане във Франция и Обединеното кралство. Изграждането започна през 2013 г. и следва да приключи през 2017 г. То бе предмет на споразумение, подписано през 2013 г. с Франция и Обединеното кралство.“ се заменят с изреченията „Разделеният на две части център за наблюдение на сигурността на „Галилео“ е изграден във Франция и Испания. Изграждането на обекта във Франция приключи през 2017 г. и бе предмет на споразумение, подписано с Франция през 2013 г. Изграждането на обекта в Испания започва през март 2018 г. с малък брой съоръжения и пълното изграждане трябва да приключи през март 2019 г. То трябва да бъде предмет на споразумение, което да се подпише с Испания през 2018 г.“
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
   
      Съставено в Брюксел на 24 януари 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 1.
   
      (2)  Решение за изпълнение (ЕС) 2016/413 на Комисията от 18 март 2016 г. за определяне на местоположението на наземната инфраструктура на системата, създадена в рамките на програмата „Галилео“, за предвиждане на необходимите мерки за осигуряване на нейното функциониране и за отмяна на Решение за изпълнение 2012/117/ЕС (ОВ L 74, 19.3.2016 г., стр. 45).